Da en kvinde fra Ravnshøj vest for Frederikshavn søndag over middag kom hjem til sin bolig, mødte hun et ubehageligt syn. En gryde på komfuret havde antændt emhætte og to overskabe i køkkenet, og branden havde spredt sig til taget. Hun tilkaldte Nordjyllands Beredskab, der fik meldingen 12.47. Slukningsarbejdet tog ikke lang tid, for flammerne var heldigvis koncentreret til området omkring komfuret og taget derover. Hun skal dog de næste to-tre uger genhuses. Samtlige døre i boligen stod nemlig åbne, og røgen har derfor haft fri mulighed for at sprede sig og give store røgskader. - Hele huset skal rengøres og så skal skaderne omkring komfuret og taget udbedres, før hun kan flytte ind igen, forklarer indsatsleder Bo Isaksen.

Referat:
En kvinde må undvære sine vante rammer de næste uger. Hendes hus er ubeboeligt, efter en brand gav røgskade i hele hytten.